Oscar Minkowski
Oscar Minkowski, 1858-1931, tysk læge, bror til Hermann Minkowski; professor ved flere tyske universiteter. Sammen med den tyske læge Joseph von Mering (1849-1908) påviste han i 1889, at hunde udvikler sukkersyge (diabetes mellitus), når bugspytkirtlen fjernes. Herved fremkom det endelige bevis for, at sygdommen skyldes mangel på et stof dannet i bugspytkirtlen, senere kendt som insulin.
Oscar Minkowski opklarede også, at årsagen til den diabetiske syreforgiftning er ophobning af ketonstoffer i blodet.